pythainlp/thaigov-v2-corpus-22032023 huggingface dataset:
วันศุกร์ที่ 30 กรกฎาคม 2564
องคมนตรี รับมอบเงินบริจาค และอุปกรณ์ทางการแพทย์ สนับสนุนงานมูลนิธิโรงพยาบาลสมเด็จพระยุพราช
องคมนตรี รับมอบเงินบริจาค 2 ล้านบาท น้อมถวายเป็นพระราชกุศลเนื่องในโอกาสวันเฉลิมพระชนมพรรษา 28 กรกฎาคม 2564 และรับมอบเครื่องให้อากาศผสมออกซิเจนด้วยอัตราไหลสูง เครื่องฆ่าเชื้อฟอกอากาศ เพื่อนำไปใช้ดูแลรักษาผู้ป่วยโรคโควิด 19 ในห้องไอซียู
องคมนตรี รับมอบเงินบริจาค 2 ล้านบาท น้อมถวายเป็นพระราชกุศลเนื่องในโอกาสวันเฉลิมพระชนมพรรษา28 กรกฎาคม 2564 และรับมอบเครื่องให้อากาศผสมออกซิเจนด้วยอัตราไหลสูง เครื่องฆ่าเชื้อฟอกอากาศ เพื่อนำไปใช้ดูแลรักษาผู้ป่วยโรคโควิด 19 ในห้องไอซียู
วันนี้ (30 กรกฎาคม2564) ที่สำนักงานมูลนิธิโรงพยาบาลสมเด็จพระยุพราช จ.นนทบุรีศาสตราจารย์เกียรติคุณ นายแพทย์เกษม วัฒนชัย องคมนตรี ประธานกรรมการมูลนิธิโรงพยาบาลสมเด็จพระยุพราชพร้อมด้วยนายแพทย์จักรธรรม ธรรมศักดิ์ กรรมการและเลขาธิการมูลนิธิฯ รับมอบเงินบริจาคจำนวน 2 ล้านบาท จากนายสมพงษ์ ปรีเปรม ผู้ว่าการไฟฟ้าส่วนภูมิภาค และคณะ เพื่อน้อมถวายเป็นพระราชกุศลเนื่องในโอกาสวันเฉลิมพระชนมพรรษา28 กรกฎาคม 2564 และสนับสนุนกิจกรรมมูลนิธิโรงพยาบาลสมเด็จพระยุพราช นอกจากนี้ นายณัฎฐรัชช์ พรธาดาวิทย์ กรรมการผู้จัดการบริษัท ทองขาว จำกัด และประธานกองทุนจิตอาสา ทองขาว 9 พอเพียง ได้มอบเครื่องให้อากาศผสมออกซิเจนด้วยอัตราการไหลสูง จำนวน 3 เครื่อง และเครื่องฆ่าเชื้อฟอกอากาศทั้งในอากาศและพื้นผิวสัมผัส และเพิ่มออกซิเจนในอากาศ จำนวน 6 เครื่อง รวมมูลค่า 859,400 บาทให้กับโรงพยาบาลสมเด็จพระยุพราชนำไปใช้ดูแลรักษาผู้ป่วยโรคโควิด 19 ในห้องไอซียู
ขอขอบคุณผู้มีจิตศรัทธาทั้ง 2 คณะ ที่ให้สนับสนุนการดำเนินงานมูลนิธิโรงพยาบาลสมเด็จพระยุพราช และโรงพยาบาลสมเด็จพระยุพราชทั้ง 21 แห่งทั่วประเทศ เพื่อให้ประชาชนในพื้นที่ชนบทห่างไกล ให้เข้าถึงบริการระบบสาธารณสุขที่มีคุณภาพ
******************************* 30 กรกฎาคม 2564
*********************************
วันศุกร์ที่ 14 มกราคม 2565
อภ. เปิดขาย “ATK 35 บาท” 3 ล้านชุด เริ่ม 14 ม.ค. 65
.....
องค์การเภสัชกรรม (อภ.) เตรียมจำหน่ายชุดตรวจ ATK ในโครงการ “ATK คุณภาพ เพื่อสังคมไทย” ราคาชุดละ 35 บาท แก่ประชาชน จำนวน 3 ล้านชุด เริ่มตั้งแต่วันที่ 14 ม.ค. 65 เป็นต้นไป ผ่านร้านขายยาขององค์การเภสัชกรรมทั้ง 8 สาขา
.
สำหรับการจำหน่ายผ่านช่องทางออนไลน์ขององค์การเภสัชกรรมwww.gpoplanet.comจะเริ่มจำหน่ายตั้งแต่วันที่ 17 ม.ค. 65 เป็นต้นไป
.
องค์การเภสัชกรรมยังได้เร่งดำเนินการจัดซื้อจัดจ้างชุดตรวจ ATK เพิ่มเติมอีกจำนวน 3.5 ล้านชุด เพื่อให้ประชาชนสามารถเข้าถึงชุดตรวจ ATK ในราคาที่เหมาะสม
.
สอบถามข้อมูลเพิ่มเติมได้ที่ Call Center โทร. 1648
#ไทยคู่ฟ้า#ร่วมต้านโควิด19
-------------------
วันพุธที่ 16 มิถุนายน 2564
เร่งควบคุมโควิด-19 ภายในแคมป์คนงาน
....
"แคมป์คนงาน" ถือว่าเป็นคลัสเตอร์โควิด-19 ที่ต้องเฝ้าระวังอย่างต่อเนื่อง เพื่อให้การควบคุมการแพร่ระบาดโรคโควิด-19 ภายในแคมป์คนงาน พื้นที่กทม. และปริมณฑลอยู่ในวงจำกัดได้อย่างรวดเร็ว
.
รัฐบาล จึงได้ให้กำลังพลทหารทุกเหล่าทัพ เข้าไปช่วยสนับสนุนส่วนราชการต่าง ๆ ที่กำลังปฏิบัติหน้าที่ควบคุมการแพร่ระบาดโรคโควิด-19 โดยเฉพาะแคมป์คนงานที่มีกว่า 400 แห่ง
.
โดยได้จัดตั้งศูนย์ปฏิบัติการฉุกเฉิน ( EOC ) เพื่อช่วยจำกัดการเคลื่อนย้ายแรงงานเข้า - ออก และนำเข้าสู่ระบบการรักษาโดยเร็ว
.
นอกจากนี้ ยังได้ดำเนินการช่วยเหลือดูแลประชาชนที่ได้รับผลกระทบ เช่น จัดรถครัวสนามประกอบอาหาร , ช่วยสนับสนุนพ่นยาฆ่าเชื้อในโรงเรียน เป็นต้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 25 มิถุนายน 2564
รองปลัด วธ. เป็นประธานในพิธีเปิดการอบรมเชิงปฏิบัติการ หลักสูตรการสร้างและขยายเครือข่ายเฝ้าระวังทางวัฒนธรรมผ่านสื่อสังคมออนไลน์ ภายใต้โครงการสร้างภูมิคุ้มกันทางสังคม ประจำ
พิธีเปิดการอบรมเชิงปฏิบัติการ หลักสูตรการสร้างและขยายเครือข่ายเฝ้าระวังทางวัฒนธรรมผ่านสื่อสังคมออนไลน์ ภายใต้โครงการสร้างภูมิคุ้มกันทางสังคม ประจำปีงบประมาณ พ.ศ. ๒๕๖๔ : การขับเคลื่อนกิจกรรมวัฒนธรรมสร้างสรรค์ในรูปแบบออนไลน์ โดยเป็นการอบรมผ่านระบบ Zoom
วันที่ ๒๕ มิถุนายน ๒๕๖๔ เวลา ๐๙.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม มอบหมายให้ นายประสพ เรียงเงิน รองปลัดกระทรวงวัฒนธรรม เป็นประธานในพิธีเปิดการอบรมเชิงปฏิบัติการ หลักสูตรการสร้างและขยายเครือข่ายเฝ้าระวังทางวัฒนธรรมผ่านสื่อสังคมออนไลน์ ภายใต้โครงการสร้างภูมิคุ้มกันทางสังคม ประจำปีงบประมาณ พ.ศ. ๒๕๖๔ : การขับเคลื่อนกิจกรรมวัฒนธรรมสร้างสรรค์ในรูปแบบออนไลน์ โดยเป็นการอบรมผ่านระบบ Zoom ไปยังห้องประชุมสำนักงานวัฒนธรรมจังหวัดทั่วประเทศ มีนางจริญญา จักรกาย ผู้อำนวยการกองเฝ้าระวังทางวัฒนธรรม วัฒนธรรมจังหวัด วิทยากร คณะครูอาจารย์ นักเรียน นักศึกษา และเจ้าหน้าที่ที่เกี่ยวข้องเข้าร่วม ณ ห้องแถลงข่าว ชั้น ๑ อาคารวัฒนธรรมวิศิษฏ์ กระทรวงวัฒนธรรม
วันจันทร์ที่ 22 พฤศจิกายน 2564
รองปลัดฯ วรวรรณ เปิดการสัมมนาเชิงปฏิบัติการ เรื่อง แนวทางการปฏิบัติการตามกฎกระทรวงกำหนดพัสดุและวิธีการจัดซื้อจัดจ้างพัสดุที่รัฐต้องการส่งเสริม
นางวรวรรณ ชิตอรุณ รองปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ เรื่อง แนวทางการปฏิบัติการตามกฎกระทรวงกำหนดพัสดุและวิธีการจัดซื้อจัดจ้างพัสดุที่รัฐต้องการส่งเสริมหรือสนับสนุน (ฉบับที่ 2) พ.ศ.2563 (ว 845)
รองปลัดฯ วรวรรณ เปิดการสัมมนาเชิงปฏิบัติการ เรื่อง แนวทางการปฏิบัติการตามกฎกระทรวงกำหนดพัสดุและวิธีการจัดซื้อจัดจ้างพัสดุที่รัฐต้องการส่งเสริมหรือสนับสนุน (ฉบับที่ 2) พ.ศ.2563 (ว 845)
วันนี้ (22 พฤศจิกายน 2564) นางวรวรรณ ชิตอรุณ รองปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ เรื่อง แนวทางการปฏิบัติการตามกฎกระทรวงกำหนดพัสดุและวิธีการจัดซื้อจัดจ้างพัสดุที่รัฐต้องการส่งเสริมหรือสนับสนุน (ฉบับที่ 2) พ.ศ.2563 (ว 845) ซึ่งมีนายสามารถ แสงรินทร์ นิติกรชำนาญการ และนางสาวอัญชิษฐา จันทร์แจ่ม นิติกรปฏิบัติการ กรมบัญชีกลาง เป็นวิทยากรบรรยายในประเด็นดังนี้ 1) วิธีการจัดซื้อจัดจ้างกับผู้ประกอบการ SMEs การคำนวณร้อยละ 30 ของงบประมาณที่ต้องจัดซื้อจัดจ้างกับผู้ประกอบการ SMEs 2) การเลือกพื้นที่ของผู้ประกอบการ SMEs 3) การให้แต้มต่อร้อยละ 10 แก้ผู้ประกอบการ SMEs และรายงานผลการจัดซื้อจัดจ้างไปยังสำนักงานส่งเสริมวิสาหกิจขนาดกลางและขนาดย่อม (สสว.) 4) การจัดซื้อจัดจ้างสินค้าที่ผลิตภายในประเทศ (Made in Thailand) สำหรับงารซื้อ งานจ้างก่อสร้าง และงานจ้างทั่วไป 5) การตัดทำแผนการใช้พัสดุที่ผลิตในประเทศ 6) แนวทางการตรวจรับพัสดุ การแก้ไขสัญญา การบริหารสัญญา และการทำรายงานสรุปผการใช้พัสดุที่ผลิตในประเทศของคณะกรรมการตรวจรับพัสดุ
โดยมีข้าราชการ พนักงาน และเจ้าหน้าที่ที่เกี่ยวข้องในสังกัดกระทรวงอุตสาหกรรมทั้งในส่วนกลางและส่วนภูมิภาค ร่วมสัมมนา ณ ห้อง อก.1 ชั้น 2 อาคารสำนักงานปลัดกระทรวงอุตสาหกรรม และผ่านระบบ Zoom Meeting
วันจันทร์ที่ 18 กรกฎาคม 2565
ตรวจ ATK ขึ้น 2 ขีด สิทธิ “บัตรทอง” ติดต่อร้านขายยา เจอ - แจก - จบ “ประกันสังคม” ติดต่อ รพ. คู่สัญญา “ข้าราชการ” ติดต่อ รพ. รัฐ สอบถาม โทร. 1330
.....
ผู้ติดโควิด-19 ที่ใช้สิทธิ “บัตรทอง” กลุ่มสีเขียว คือ มีอาการไม่รุนแรง ไม่ใช่กลุ่ม 608 ติดต่อร้านขายยาในโครงการ “เจอ แจก จบ” ดูรายชื่อร้านได้ที่https://www.nhso.go.th/downloads/197โดยกักตัว 10 วัน/ กรณีเป็นกลุ่ม 608 หรือมีอาการรุนแรง ให้เข้ารักษาที่หน่วยบริการที่รักษาประจำ หรือหน่วยปฐมภูมิตามนโยบายบัตรทอง/ ผู้ป่วยสีแดงให้ใช้สิทธิ UCEP เข้า รพ. ที่ใกล้ที่สุดโดยไม่เสียค่าใช้จ่าย หากประสบปัญหาในการใช้สิทธิบัตรทองแจ้งได้ที่ LINE @traffyfondue
.
ส่วนสิทธิรักษาพยาบาลอื่น ได้แก่ “ประกันสังคม” ให้ติดต่อสถานพยาบาลคู่สัญญาในระบบประกันสังคม และสิทธิ “ข้าราชการ” ให้ติดต่อสถานพยาบาลของรัฐทุกแห่ง โดยทุกสิทธิการรักษา สอบถามขั้นตอนดำเนินการ หรือประสานหาเตียงเมื่อมีอาการรุนแรงขึ้นได้ที่สายด่วน สปสช. 1330 ผู้ป่วยทั่วไป กด 14 กลุ่ม 608 กด 18
#ไทยคู่ฟ้า#ร่วมต้านโควิด19
-------------------
วันอังคารที่ 8 มีนาคม 2565
นายกฯ ยินดีผลการหารือนายกฯมาเลเซีย สานต่อเห็นผลเปิดช่องทางพิเศษเดินทางผู้ฉีดวัคซีนครบ ไทย-มาเลเซีย กลางเดือนนี้
นายกฯ ยินดีผลการหารือนายกฯมาเลเซีย สานต่อเห็นผลเปิดช่องทางพิเศษเดินทางผู้ฉีดวัคซีนครบ ไทย-มาเลเซีย กลางเดือนนี้
วันนี้ (8 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีหลังรับทราบการรายงานว่า การเปิดช่องทางพิเศษแบบ Vaccinated Travel Lane (VTL) ระหว่างไทยและมาเลเซีย จะเริ่มแล้วอย่างเป็นรูปธรรมในกลางเดือนมีนาคมนี้
นายธนกรฯ กล่าวว่า หน่วยงานที่เกี่ยวข้องกำลังเร่งหารือเกี่ยวกับวิธีการเพื่อเปิดช่องทางเดินทางพิเศษระหว่างไทยและมาเลเซียสำหรับผู้ที่ฉีดวัคซีนครบแล้วโดยไม่ต้องกักกันโรคแบบ Vaccinated Travel Lane (VTL) ซึ่งทั้งสองฝ่ายตอบรับในการหารือกันอย่างดี
สำหรับการเดินทางทางอากาศ คาดว่าเที่ยวบิน และเส้นทางที่จะใช้สำหรับ VTL ซึ่งสายการบินที่กำหนดจากทั้งสองประเทศอาจจะได้รับอนุญาตให้ขึ้นบินสูงสุดถึง 6 เที่ยวบินต่อวันในเส้นทางกัวลาลัมเปอร์-กรุงเทพฯ และสูงสุด 4 เที่ยวบินต่อวันสำหรับเส้นทางกัวลาลัมเปอร์-ภูเก็ต ในขณะที่เส้นทางเพิ่มเติมอาจเพิ่มได้ตามรายละเอียดของข้อตกลงร่วมกันของทั้งสองประเทศ
ทั้งนี้ มาตรการเดินทางเข้ามาเลเซียทางอากาศ น่าจะคล้ายกับมาตรการ VTL ที่มาเลเซียทำกับสิงคโปร์ ซึ่งได้กำหนดว่าผู้เดินทางที่เข้าประเทศมาเลเซียจะต้องทำการทดสอบ RT-PCR สำหรับ Covid 2 วันก่อนออกเดินทาง และอีกครั้งหนึ่งเมื่อเดินทางถึง จึงจะได้เข้าประเทศโดยไม่มีการกักกัน
นายธนกรฯ กล่าวว่า “การเจรจาเพื่อเปิดการเดินทางโดยช่องทางพิเศษนี้เป็นความสำเร็จที่เป็นรูปธรรมอีกอย่างหนึ่ง ภายหลังพบกันระหว่างนายกรัฐมนตรีไทยและมาเลเซีย ในโอกาสที่ดาโตะ ซรี อิซมาอิล ซาบรี ยาคบ นายกรัฐมนตรีมาเลเซียเดินทางเยือนไทยอย่างเป็นทางการเมื่อวันที่ 25 กุมภาพันธ์ ทั้งสองฝ่ายได้เห็นชอบร่วมกันที่จะผลักดันเปิดช่องทางเดินทางนี้ เพื่อเป็นส่วนหนึ่งในการกระชับความร่วมมือของทั้งสองประเทศในการเปิดพรมแดนระหว่างกันอีกครั้ง คาดว่าจะช่วยให้เศรษฐกิจของทั้งสองประเทศฟื้นตัวทั้งด้านการค้า การลงทุน การท่องเที่ยว และสร้างกิจกรรมทางสังคมของประชาชน โดยเฉพาะอย่างยิ่งบริเวณเขตเศรษฐกิจชายแดน หลังจากประสบกับผลกระทบของสถานการณ์ Covid - 19 ”
วันอังคารที่ 29 มีนาคม 2565
นายกฯ ชื่นชมกิจกรรม EXIM Bank สร้างโลกสะอาดด้วยพลังงานที่ยั่งยืน กระตุ้นให้เกิดอุตสาหกรรมเพื่ออนาคต ช่วยยกระดับศักยภาพการแข่งขันของผู้ประกอบการไทยระยะยาว
นายกฯ ชื่นชมกิจกรรม EXIM Bank สร้างโลกสะอาดด้วยพลังงานที่ยั่งยืน กระตุ้นให้เกิดอุตสาหกรรมเพื่ออนาคต ช่วยยกระดับศักยภาพการแข่งขันของผู้ประกอบการไทยระยะยาว สนับสนุนภาคธุรกิจไทยพัฒนาและใช้พลังงานหมุนเวียนมากขึ้น
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เผยว่า วันนี้ (29 มีนาคม 2565) เวลา 08.30 น. ณ ตึกสันติไมตรี ทําเนียบรัฐบาล ก่อนการประชุมคณะรัฐมนตรี นายอาคม เติมพิทยาไพสิฐ รัฐมนตรีว่าการกระทรวงการคลัง พร้อมด้วยคณะผู้บริหารธนาคารเพื่อการส่งออกและนําเข้าแห่งประเทศไทย (EXIM Bank) และผู้บริหารบริษัท อมิตา เทคโนโลยี (ประเทศไทย) จำกัด (AMITA) ในเครือบริษัท พลังงานบริสุทธิ์ จำกัด (มหาชน) (EA) เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์กิจกรรม “ธนาคารเพื่อการพัฒนาแห่งประเทศไทย สร้างโลกสะอาดด้วยพลังงานที่ยั่งยืน” ของ EXIM Bank ซึ่งรัฐบาลมีนโยบายมุ่งเน้นสร้างความยั่งยืนด้านพลังงาน ภายใต้แนวคิดเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy) รวมทั้งสนับสนุนการผลิตและใช้รถยนต์ไฟฟ้า เพื่อให้ประเทศไทยเป็นฐานการผลิตยานยนต์ไฟฟ้า รวมทั้งลดการปล่อยก๊าซคาร์บอนไดออกไซด์ให้เป็นศูนย์ตามเป้าหมายของประชาคมโลก โดยมีนายดิสทัตย์ โหตระกิตย์ เลขาธิการนายกรัฐมนตรี เยี่ยมชมนิทรรศการด้วย
นายกรัฐมนตรีชื่นชมกิจกรรม “ธนาคารเพื่อการพัฒนาแห่งประเทศไทย สร้างโลกสะอาดด้วยพลังงานที่ยั่งยืน” ที่ได้ดำเนินภารกิจ “ซ่อม สร้าง เสริม และสานพลัง” ซึ่งหน่วยงานทั้งภาครัฐและภาคเอกชนได้ร่วมมือกันเพื่อปรับเปลี่ยนปัญหาด้านสิ่งแวดล้อมเป็นโอกาสทางธุรกิจ และได้เน้นย้ำถึงการสร้างการรับรู้ให้ประชาชนรับทราบถึงความสำคัญของการใช้พลังงานสะอาด ทำให้ประชาชนมีส่วนร่วมสามารถเข้าถึงและจับต้องได้ มองเรื่องการมีส่วนช่วยในการใช้พลังงานสะอาดเป็นเรื่องไม่ไกลตัว รวมทั้งการสนับสนุนให้ภาคธุรกิจไทย หันมาพัฒนาและใช้พลังงานหมุนเวียนมากขึ้น ใช้พลังงานจากแหล่งที่สามารถผลิตหรือก่อกำเนิดพลังงานได้เองและหมุนเวียนกลับมาใช้ได้อีก เป็นพลังงานสะอาด ไม่สร้างผลกระทบต่อสิ่งแวดล้อม เช่น พลังงานแสงอาทิตย์พลังงานน้ำ พลังงานลม พลังงานความร้อนใต้พิภพ พลังงานชีวมวล พลังงานชีวภาพ เป็นต้น ซึ่งการสนับสนุนโครงการลงทุนด้านพลังงานสะอาดของ EXIM Bank ตามนโยบายของนายกรัฐมนตรี เป็นตัวกระตุ้นให้เกิดอุตสาหกรรมเพื่ออนาคต และช่วยยกระดับศักยภาพในการแข่งขันของผู้ประกอบการไทยในระยะยาว ทั้งด้านต้นทุนการผลิต การพัฒนานวัตกรรมและเทคโนโลยีการผลิต การตอบสนองความต้องการผู้บริโภค และการแก้ไขปัญหาสิ่งแวดล้อมของโลก
ทั้งนี้ ปัจจุบันประเทศไทยอยู่ในระหว่างการปรับตัวไปสู่การพัฒนาอุตสาหกรรมแห่งอนาคต รวมทั้งการเร่งขยายความร่วมมือกับภาครัฐและภาคเอกชน ตลอดจนลูกค้าที่มีศักยภาพ เพื่อร่วมกันสร้างเศรษฐกิจ BCG ที่สอดรับการพัฒนาทั้งในมิติเศรษฐกิจ สังคม และสิ่งแวดล้อม และโลกยุค Next Normal โดยในปี 2565 EXIM Bank มีโครงการระดมทุนผ่าน Green Bond เพื่อสนับสนุนธุรกิจสีเขียวหรือธุรกิจที่ดูแลรักษาสิ่งแวดล้อมอย่างยั่งยืน ซึ่ง EXIM BANK อยู่ระหว่างจัดตั้งกรอบการระดมทุนเพื่อความยั่งยืน (Sustainable Financing Framework) รวมทั้งกำหนดอัตราดอกเบี้ยสำหรับ Green Bond ที่จะออกในช่วงเดือนกันยายน 2565
-------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 22 เมษายน 2565
ทะลุเป้า! ส่งออกสินค้าไปเวียดนาม ยอดเจรจาออนไลน์ล่าสุด 71 ล้านบาท ตั้งเป้าปี 2025 มูลค่าการค้า 25,000 ล้านเหรียญสหรัฐ
.....
กระทรวงพาณิชย์ เดินหน้าขยายการค้าไทยสู่ตลาดเวียดนาม ล่าสุด กิจกรรมจับคู่เจรจาธุรกิจออนไลน์ (Online Business Matching; OBM) ที่จัดคู่ขนานกับการประชุมคณะกรรมการร่วมทางการค้า (JTC) ไทย-เวียดนาม ครั้งที่ 4 (20 เม.ย. 65) ตั้งเป้ายอดขายสินค้าไทยไว้ 30 ล้านบาท คาดว่าจะมียอดสั่งซื้อจริงสูงถึง 71 ล้านบาท ซึ่งสูงกว่าเป้าหมายเกินเท่าตัว โดยสินค้าที่ได้รับความสนใจสูง ได้แก่ อาหารและผลไม้แปรรูป เครื่องดื่ม ของขบเคี้ยว ซอสปรุงรส เครื่องสำอาง สปา ผลิตภัณฑ์บำรุงผิว แชมพู ของเล่นเด็ก และน้ำมันเครื่อง
.
มูลค่าการค้าระหว่างไทยกับเวียดนามในปีที่ผ่านมา ราว 20,000 ล้านเหรียญสหรัฐ จึงตั้งเป้ามูลค่าการค้าในปี 2025 เพิ่มเป็น 25,000 ล้านเหรียญสหรัฐ โดยในระยะอันใกล้นี้ กรมเจรจาการค้าระหว่างประเทศ จะจัดงานแสดงสินค้า Mini Thailand Week 2022 ที่เวียดนามอีก 2 ครั้ง ในเดือน มิ.ย. 65 คาดว่าจะสร้างมูลค่าการค้าอีกไม่น้อยกว่า 50 ล้านบาท
#ไทยคู่ฟ้า#ร่วมต้านโควิด19
-------------------
วันศุกร์ที่ 6 พฤษภาคม 2565
ช้อปบ้านมือสอง ธอส. ออนไลน์สุดคึกคัก!! เปิดประมูลแค่ 1 ชั่วโมง ขายได้ 122 ล้านบาท
ผลการจัดงานประมูลออนไลน์บ้านมือสอง ธอส. 5.5 Super Summer Sale ผ่าน Application : G H Bank Smart NPA  เปิดประมูลระหว่างเวลา 12.00-13.00 น. ขายได้ถึง 103 รายการ มูลค่ารวม 122 ล้านบาท
ธนาคารอาคารสงเคราะห์ เผยผลการจัดงานประมูลออนไลน์บ้านมือสอง ธอส. 5.5 Super Summer Sale ผ่าน Application : G H Bank Smart NPA เปิดประมูลระหว่างเวลา 12.00-13.00 น. ขายได้ถึง 103 รายการ มูลค่ารวม 122 ล้านบาท แบ่งเป็น ทรัพย์ในพื้นที่กรุงเทพฯ และปริมณฑล 8.5 ล้านบาท และทรัพย์ในส่วนภูมิภาค 113.5 ล้านบาท โดยทรัพย์ที่ประมูลขายได้ในราคาต่ำที่สุด คือ บ้านเดี่ยว 1 ชั้นในจังหวัดชัยภูมิ ราคาเพียง 200,000 บาท เท่านั้น พิเศษ!! ผู้ชนะการประมูลสามารถรับสิทธิ์โปรโมชั่นสินเชื่อดอกเบี้ย 0% นานสูงสุด 24 เดือน และเข้าอยู่อาศัยได้ระหว่างผ่อนดาวน์ เพียงชำระเงินประกันการเข้าอยู่อาศัยไม่ต่ำกว่า 1.5% ของราคาประมูล
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า วันนี้ (5 พฤษภาคม 2565) ธอส.จัดงาน “ประมูลออนไลน์บ้านมือสอง ธอส. 5.5 Super Summer Sale ผ่าน Application : G H Bank Smart NPA” ในระหว่างเวลา 12.00-13.00 น. ผลปรากฏว่า เพียง 1 ชั่วโมง สามารถจำหน่ายบ้านมือสอง ธอส. ทั่วประเทศได้ 103 รายการ คิดเป็นจำนวนเงินรวม 122 ล้านบาท แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล 3 รายการ จำนวนเงิน
8.5 ล้านบาท และทรัพย์ในส่วนภูมิภาค 100 รายการ จำนวนเงิน 113.5 ล้านบาท โดยบ้านเดี่ยว ถือเป็นทรัพย์ประเภทที่ขายได้มากที่สุดจำนวน 65 รายการ รองลงมาคือทรัพย์ประเภททาวน์เฮ้าส์ ขายได้จำนวน 33 รายการ สำหรับทรัพย์ที่ประมูลขายได้ ในราคาต่ำที่สุด คือ ทรัพย์ประเภทบ้านเดี่ยว 1 ชั้น ขนาดเนื้อที่ 59 ตารางวา ใน อ.จตุรัส จ.ชัยภูมิ ปิดประมูลในราคาเพียง 200,000 บาท เท่านั้น ส่วนทรัพย์ที่ประมูลขายได้ในราคาสูงสุด คือ ทรัพย์ประเภทบ้านเดี่ยว 2 ชั้น ขนาดเนื้อที่ 57.2 ตารางวา ในโครงการภัทราอ่อนนุช-วงแหวน เขตประเวศ กรุงเทพฯ ปิดประมูลได้ในราคา 5,220,000 บาท เนื่องจากเป็นทรัพย์ที่มีสิ่งอำนวยความสะดวกในโครงการครบครัน อาทิ สระว่ายน้ำ สนามเด็กเล่น และสปอตคลับ รวมทั้งยังเป็นทรัพย์ที่ตั้งอยู่ในพื้นที่ทีเดินทางได้คล่องตัวและใกล้สถานที่สำคัญต่างๆ มากมาย พิเศษ!! ผู้ที่ชนะการประมูลจะได้รับส่วนลด On Top เพิ่มอีก 10% จากราคาที่ปิดประมูล หากโอนกรรมสิทธิ์ภายในวันที่ 27 กรกฎาคม 2565 และสามารถใช้ผลิตภัณฑ์สินเชื่อสำหรับซื้อทรัพย์ NPA อัตราดอกเบี้ย 0% ต่อปี นานสูงสุด 24 เดือน (เงื่อนไขเป็นไปตามที่ธนาคารกำหนด) และสามารถเข้าอยู่อาศัยได้ในระหว่างผ่อนดาวน์เพียงชำระเงินประกันการเข้าอยู่อาศัยไม่ต่ำกว่า 1.5% ของราคาประมูลได้
สำหรับผู้ที่พลาดการประมูลทรัพย์ NPA ของธนาคารในครั้งนี้ สามารถเข้าร่วมประมูลทรัพย์มือสองออนไลน์ ธอส. ได้อีกครั้ง ในงาน “6.6 Midyear Sale เทกระจาด ลดกระจายทั่วประเทศ” ในวันจันทร์ที่ 6 มิถุนายน 2565 โดยจะมีทรัพย์เด่นทำเลดีมาเปิดประมูล เป็นจำนวนมาก ผู้ที่สนใจสามารถดาวน์โหลด Application : G H Bank Smart NPA และลงทะเบียนเพื่อรอเข้าร่วมประมูลออนไลน์กับ ธอส. ในครั้งต่อไปได้ทันทีโดยไม่มีค่าใช้จ่าย สอบถามข้อมูลเพิ่มเติมได้ที่ G H Bank Call Center โทร. 0-2645-9000 หรือ Facebook Fanpage ธนาคารอาคารสงเคราะห์ หรือดูข้อมูลบ้านมือสอง ธอส. ได้ที่ www.ghbhomecenter.com, Mobile Application : G H Bank Smart NPA และ Line Official Account : @ghbnpa
วันอาทิตย์ที่ 3 กรกฎาคม 2565
รัฐบาลเชิญ OIC เยือนชายแดนใต้ ชื่นชมไทย ยกเป็นประเทศตัวอย่างการอยู่ร่วมกันภายใต้สังคมพหุวัฒนธรรม ไม่มีกีดกันทางศาสนา
รัฐบาลเชิญ OIC เยือนชายแดนใต้ ชื่นชมไทย ยกเป็นประเทศตัวอย่างการอยู่ร่วมกันภายใต้สังคมพหุวัฒนธรรม ไม่มีกีดกันทางศาสนา
วันที่ 3 ก.ค. 65นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวันที่ 29-30 มิ.ย ที่ผ่านมา นายยูซุฟ อัลเบอี (Mr.Yousef Mohammed S.Aldobeay) ผู้ช่วยเลขาธิการฝ่ายการเมืองขององค์การความร่วมมืออิสลาม (The Organization of Islamic Cooperation : OIC) และคณะ มาเยือนประเทศไทยตามคำเชิญของรัฐบาล โดยศอ.บต.ได้นำลงพื้นที่เพื่อพบปะประชาชน อาจารย์ และผู้นำศาสนา รวมถึงเยี่ยมสถานที่สำคัญใน 3 จังหวัดชายแดนใต้ อาทิ วัดมุจลินทวาปีวิหาร (วัดตุยง) มัสยิดรายอฟาฏอนี เมืองต้นแบบหนองจิก มหาวิทยาลัย 2 แห่ง และโรงเรียนสอนศาสนา เป็นต้น
ทั้งนี้ นายยูซุฟ ได้กล่าวถึงข้อสรุปจากการมาเยือนว่า ประเทศไทยไม่มีการกีดกันสิทธิเสรีภาพของพี่น้องมุสลิม ตรงกันข้าม มีการสนับสนุนและดูแลเป็นอย่างดี ถือเป็นตัวอย่างในการอยู่ร่วมกันฉันท์พี่น้องในสังคมพหุวัฒนธรรม มากไปกว่านั้น ยังแสดงความพึงพอใจต่อแนวทางการส่งเสริมอาชีพแก่ประชาชนเป็นอย่างมาก โดย OIC พร้อมเป็นส่วนหนึ่งในการสร้างสันติสุข และยกระดับคุณภาพชีวิตของคนไทยในพื้นที่จังหวัดชายแดนใต้ด้วย
“นายกรัฐมนตรี พลเอกประยุทธ์ จันทร์โอชา รู้สึกยินดีที่ได้รับทราบว่า คณะผู้แทนจาก OIC มีความพึงพอใจต่อแนวทางการพัฒนาพื้นที่จังหวัดชายแดนใต้ เป็นตัวอย่างของสังคมสมานฉันท์ภายใต้พหุวัฒนธรรม และนโยบายการส่งเสริมอาชีพ ให้คนในท้องถิ่นมีงานทำ สร้างรายได้ อนึ่ง การเยือนครั้งนี้ เป็นนิมิตรหมายที่ดีหลังจากผู้บริหารระดับสูงของ OIC ไม่ได้มาเยือนไทยกว่า 10 ปี โดยจะมีการนำข้อมูลเรียนไปยังเลขาธิการ OIC และขยายผลสู่ประเทศกลุ่มสมาชิก 57 ประเทศ เพื่อให้ทราบถึงโอกาสของการร่วมมือในระยะต่อไป” นางสาวรัชดาฯ กล่าว
วันศุกร์ที่ 29 เมษายน 2565
นายกรัฐมนตรียืนยันรัฐบาลดำเนินการแก้ปัญหาราคาสินค้าอย่างต่อเนื่อง วอนขอความร่วมมือผู้ประกอบการปรับราคาสินค้าให้เหมาะสมเป็นไปตามมาตรการบังคับของกระทรวงพาณิชย์
นายกรัฐมนตรียืนยันรัฐบาลดำเนินการแก้ปัญหาราคาสินค้าอย่างต่อเนื่อง วอนขอความร่วมมือผู้ประกอบการปรับราคาสินค้าให้เหมาะสมเป็นไปตามมาตรการบังคับของกระทรวงพาณิชย์ สอดคล้องกับภาวะเงินเฟ้อและต้นทุนการผลิต
วันนี้ (29 เมษายน 2565) เวลา 10.00 น. ณ ทำเนียบรัฐบาล นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการดูแลช่วยเหลือราคาสินค้าปัจจุบันที่มีราคาสูงขึ้นว่า ที่ผ่านมารัฐบาลได้มีการดูแลช่วยเหลือประชาชนผ่านมาตรการต่าง ๆ อย่างต่อเนื่องเพื่อบรรเทาความเดือดร้อนที่เกิดขึ้น รวมทั้งจะมีการพิจารณาหามาตรการที่เหมาะสมในการช่วยเหลือไม่ให้ราคาต้นทุนสูงจนเกินไปและส่งผลต่อราคาขายที่จะสูงขึ้นโดยดำเนินการภายใต้งบประมาณที่มีอยู่อย่างจำกัดให้เกิดประโยชน์สูงสุดและเป็นไปอย่างมีประสิทธิภาพ พร้อมทั้ง นายกรัฐมตรี ยืนยันว่ารัฐบาลไม่เคยหยุดนิ่งที่จะแก้ไขปัญหาที่เกิดขึ้นทั้งเรื่องของแรงงาน ค่าแรง ตลอดจนราคาพลังงานต่าง ๆ โดยให้นโยบายและแนวทางกับหน่วยงานที่เกี่ยวข้องทุกกระทรวงไปแล้วเพื่อหามาตรการที่เหมาะสมเสนอนายกรัฐมนตรีเพื่อพิจารณาในการดูแลช่วยเหลือบรรเทาความเดือดร้อนให้กับประชาชนให้ได้มากที่สุดสอดคล้องงบประมาณที่มีอยู่โดยคำนึงต้องไม่สร้างภาระในวันข้างหน้าสิ่งสำคัญขณะนี้คือทำอย่างไรให้ประชาชนดำรงชีวิตอยู่รอดและปลอดภัยจากโควิด-19 และใช้ชีวิตอยู่อย่างพอเพียงตามศักยภาพของแต่ละบุคคล พร้อมกันนี้ นายกรัฐมนตรี ย้ำว่าต้องมีการปรับเปลี่ยนนโยบายให้สอดคล้องกับการเปลี่ยนแปลงของสถานการณ์โลกและบริบทต่าง ๆ ที่เกิดขึ้น โดยนำสถานการณ์ที่เกิดขึ้นในปัจจุบันมาเป็นบทเรียน เพราะโลกมีการเปลี่ยนแปลงตลอดเวลา ทั้งทางภูมิศาสตร์ ความสัมพันธ์ระหว่างประเทศ สิ่งแวดล้อม อย่างไรก็ตามรัฐบาลได้มีการวางแผนในการดำเนินการด้านนโยบายเพื่อพร้อมรับกับการเปลี่ยนแปลงที่จะเกิขึ้ในอนาคตด้วย ทั้งนี้ ขอความร่วมมือผู้ประกอบการปรับราคาสินค้าให้เหมาะสมเป็นไปตามมาตรการบังคับของกระทรวงพาณิชย์ ย้ำการปรับราคาสินค้าต้องสอดคล้องกับภาวะเงินเฟ้อและต้นทุนการผลิตด้วย
.......................
วันศุกร์ที่ 9 กรกฎาคม 2564
รมว.วธ และผู้บริหารกระทรวงวัฒนธรรม ร่วมบันทึกเทปโทรทัศน์ถวายพระพรชัยมงคลพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
บันทึกเทปโทรทัศน์ถวายพระพรชัยมงคลพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว เนื่องในโอกาสวันเฉลิมพระชนมพรรษา ๒๘ กรกฎาคม ๒๕๖๔
วันที่ ๙ กรกฎาคม ๒๕๖๔ เวลา ๑๓.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม พร้อมด้วยนายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม นายกิตติพันธ์ พานสุวรรณ รองปลัดกระทรวงวัฒนธรรม และนายประสพ เรียงเงิน รองปลัดกระทรวงวัฒนธรรม ร่วมบันทึกเทปโทรทัศน์ถวายพระพรชัยมงคลพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว เนื่องในโอกาสวันเฉลิมพระชนมพรรษา ๒๘ กรกฎาคม ๒๕๖๔ และเนื่องในโอกาสวันเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ๑๒ สิงหาคม ๒๕๖๔ ณ ห้องส่ง ๕ สถานีโทรทัศน์ช่อง ๙ MCOT HD
วันศุกร์ที่ 15 เมษายน 2565
นิพนธ์ ย้ำช่วงท้ายสงกรานต์ "เหนื่อยล้าต้องหยุดพัก" พร้อมขอบคุณทุกฝ่าย หลังยอดเสียชีวิตจากอุบัติเหตุลดลงเกือบ 20%
นิพนธ์ ย้ำช่วงท้ายสงกรานต์ "เหนื่อยล้าต้องหยุดพัก" พร้อมขอบคุณทุกฝ่าย หลังยอดเสียชีวิตจากอุบัติเหตุลดลงเกือบ 20%
วันนี้ (15 เม.ย.65) นายนิพนธ์ บุญญามณี รัฐมนตรีช่วยว่าการกระทรวงมหาดไทย ลงพื้นที่ติดตามและตรวจเยี่ยมจุดตรวจในการดำเนินงานเพื่อป้องกันและลดอุบัติเหตุตลอดช่วงเทศกาลสงกรานต์ ประจำปี 2565 ณ จุดตรวจหน้าที่ว่าการอำเภอนาทวี อำเภอนาทวี จังหวัดสงขลา เพื่อสร้างขวัญกำลังใจแก่เจ้าหน้าที่จากหน่วยงานต่างๆที่ร่วมกันปฏิบัติงานในการอำนวยความสะดวกและให้บริการแก่นักท่องเที่ยวตลอดจนประชาชนผู้ใช้เส้นทางในช่วงวันหยุดเทศกาลสงกรานต์ โดยมีนายเจษฎา จิตรัตน์ ผวจ.สงขลา และหน่วยงานที่เกี่ยวข้องให้การต้อนรับ
นายนิพนธ์ กล่าวว่า ครั้งนี้ได้มาเยี่ยมและให้กำลังใจเจ้าหน้าที่ที่ปฏิบัติหน้าที่ด้วยความเข้มแข็งและเสียสละที่ช่วยว่าดูแลความปลอดภัยทางถนนให้กับประชาชน ทำให้ตัวเลขการเกิดอุบัติเหตุและผู้เสียชีวิตลดลงโดยภาพรวม 4 วันอันตรายสถานการณ์เป็นตามที่คาดการณ์ซึ่งปีนี้ลดการสูญเสียลง 20% ตนเองเชื่อมั่นว่าถ้าเราสามารถรักษามาตรฐานนี้ไว้ เป้าหมายในการลดอัตราผู้เสียชีวิตจากอุบัติเหตุทางถนนของประเทศสามารถทำได้อย่างแน่นอน ถ้าประชาชนให้ความร่วมมือในการปฏิบัติตามกฎหมายจราจรอย่างเคร่งครัด โดยเฉพาะพฤติกรรมเสี่ยงที่เป็นปัจจัยทำให้เกิดอุบัติเหตุรุนแรง คือ ดื่มแล้วขับ ขับรถเร็ว และการไม่ใช้อุปกรณ์นิรภัย
“สุดท้ายนี้ต้องขอขอบคุณทุกคนที่ในช่วง 2-3 วันที่ผ่านมาที่เสียสละในการปฏิบัติหน้าที่ด้วยความเรียบร้อย และขอความร่วมมือไปยังพี่น้องประชาชนในช่วง 1-2 วันนี้เป็นช่วงที่มีการทยอยเดินทางกลับก็ขอให้เพิ่มความระมัดระวังเพราะอาจอ่อนเพลียเหนื่อยล้าต้องหยุดพัก ซึ่งอาจทำให้เกิดการหลับในได้ โดยขอผู้เดินทางนอนหลับพักผ่อนให้เพียงพอ และขอเน้นย้ำเจ้าหน้าที่ให้คุมเข้มโดยเฉพาะรถจักรยานยนต์ ซึ่งเป็นพาหนะที่เกิดอุบัติเหตุและมีผู้สูญเสียสูงสุด รวมถึงกวดขันปัจจัยเสี่ยงอุบัติเหตุทั้ง 3 กรณีได้แก่ ขับรถเร็ว ดื่มแล้วขับ และไม่สวมหมวกนิรภัย ควบคู่กับการสร้างเพิ่มความเข้มข้นในการตั้งจุดตรวจ ด่านชุมชน จุดบริการในเส้นทางทั้งสายหลักและสายรองต่างๆ ให้เข้มงวดในการบังคับใช้กฎหมายเพื่อให้สถิติการเกิดอุบัติเหตุในพื้นที่ลดลงอย่างเป็นรูปธรรม พร้อมฝากถึงพี่น้องประชาชนให้ปฏิบัติตามกฎจราจรอย่างเคร่งครัด ในการใช้รถใช้ถนนร่วมกัน ภายใต้การรณรงค์ "ชีวิตวิถีใหม่ ขับขี่อย่างปลอดภัย ไร้อุบัติเหตุ" และให้ดำเนินงานควบคู่กับการรณรงค์ป้องกันการแพร่ระบาดของโรคโควิด 19" นายนิพนธ์กล่าว ก่อนที่รมช.มท.จะเดินทางไปตรวจติดตามฯในพื้นที่ภาคเหนือต่อไป
วันจันทร์ที่ 16 สิงหาคม 2564
การรถไฟแห่งประเทศไทยชี้แจงฟุตบาทชำรุด และพื้นหินแกรนิตในบริเวณชั้นโถงผู้โดยสารมีรอยด่าง
การรถไฟแห่งประเทศไทย (รฟท.) ขอเรียนชี้แจงว่า พื้นหินแกรนิตในบริเวณชั้นโถงผู้โดยสาร (Concourse) ของสถานีกลางบางซื่อ ดูดซึมน้ำ ด่าง เห็นเป็นรอยความชื้นรอบแผ่นนั้น จากการตรวจสอบพบว่า บริเวณที่เกิดปัญหาดังกล่าว อยู่ในพื้นที่บริเวณประตูทางเข้า- ออก และบริ
ตามที่มีสื่อสังคมออนไลน์ได้โพสต์ข้อความ รูปภาพ และคลิปเกี่ยวกับฟุตบาท และพื้นหินแกรนิตในบริเวณชั้นโถงผู้โดยสาร (Concourse) ภายในสถานีกลางบางซื่อ นั้น
ศูนย์ประชาสัมพันธ์ การรถไฟแห่งประเทศไทย (รฟท.) ขอเรียนชี้แจงว่า พื้นหินแกรนิตในบริเวณชั้นโถงผู้โดยสาร (Concourse) ของสถานีกลางบางซื่อ ดูดซึมน้ำ ด่าง เห็นเป็นรอยความชื้นรอบแผ่นนั้น จากการตรวจสอบพบว่า บริเวณที่เกิดปัญหาดังกล่าว อยู่ในพื้นที่บริเวณประตูทางเข้า- ออก และบริเวณภายในห้องสุขา
กรณีบริเวณประตูทางเข้า-ออก ความชื้นดังกล่าวเกิดจากน้ำฝนด้านนอกอาคารระบายไม่ทัน เกิดการอุดตันของรางระบายน้ำที่ติดตั้งอยู่ด้านหน้าประตูทางเข้า-ออก ส่งผลให้น้ำฝนไหลเข้าอาคารและซึมเข้าสู่ใต้แผ่นพื้นหินแกรนิต ก่อให้เกิดความชื้นกระจายตัวออกไปโดยรอบประตูทางเข้า-ออก ส่วนบริเวณภายในห้องสุขา เกิดจากการรั่วซึมของน้ำที่สุขภัณฑ์ซึมเข้าสู่ใต้แผ่นพื้นหินแกรนิตเช่นกัน นอกจากนี้ในส่วนของพื้นฟุตบาทด้านหน้าอาคารนั้นมีสาเหตุเกิดจากการยุบตัวของชั้นทรายใต้พื้น
ปัญหาดังกล่าวทั้งหมดนี้ รฟท. ได้สั่งการให้ผู้รับจ้างรีบดำเนินการแก้ไขโดยเร่งด่วน ซึ่งผลงานก่อสร้างนี้ยังอยู่ในช่วงระยะเวลาของการรับประกันผลงาน 2 ปี โดยภายในอาคารนั้น ได้มีการดำเนินการแก้ไขปัญหารางระบายน้ำเพื่อไม่ให้มีน้ำฝนเข้ามาภายในตัวอาคารได้ และดำเนินการอบพื้นหินแกรนิตด้วยความร้อนเพื่อไล่ความชื้นออก พร้อมทั้งขัดทำความสะอาดใหม่ ส่วนบริเวณพื้นฟุตบาทด้านหน้าอาคาร ได้สั่งการให้ผู้รับจ้างดำเนินการรื้อแล้วปูใหม่ โดยได้มีการเริ่มดำเนินการแก้ไขแล้วและจะดำเนินการให้แล้วเสร็จโดยเร็วที่สุด เพื่อประโยชน์ของประชาชนผู้มาใช้บริการ
วันอาทิตย์ที่ 26 มิถุนายน 2565
โฆษกรัฐบาลเผย “นายกฯ” เตรียมลงพื้นที่เพื่อตรวจราชการติดตามการขับเคลื่อนแผนงานตามนโยบายของรัฐบาล ณ จังหวัดเชียงใหม่ ในวันพุธที่ 29 มิถุนายน นี้
โฆษกรัฐบาลเผย “นายกฯ” เตรียมลงพื้นที่เพื่อตรวจราชการติดตามการขับเคลื่อนแผนงานตามนโยบายของรัฐบาล ณ จังหวัดเชียงใหม่ ในวันพุธที่ 29 มิถุนายน นี้
วันที่ 26 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะเตรียมลงพื้นที่จังหวัดเชียงใหม่ เพื่อตรวจราชการติดตามการขับเคลื่อนแผนงานตามนโยบายของรัฐบาล ในวันที่พุธที่ 29 มิถุนายน 2565 โดยมีกำหนดการ ดังนี้
ช่วงเช้า นายกรัฐมนตรีตรวจเยี่ยมติดตามความคืบหน้าโครงการเพิ่มปริมาณน้ำในอ่างเก็บน้ำเขื่อนแม่กวงอุดมธารา ซึ่งกรมชลประทาน ได้รับการจัดสรรงบประมาณในการดำเนินโครงการเพิ่มปริมาณน้ำเขื่อนแม่กวงอุดมธารา แบ่งการดำเนินการเป็น 2 ระยะ ได้แก่ 1) อุโมงค์ส่งน้ำ ช่วงลำน้ำแม่แตงไปยังอ่างเก็บน้ำเขื่อนแม่งัดสมบูรณ์ชล และ 2) อุโมงค์ส่งน้ำช่วงอ่างเก็บน้ำเขื่อนแม่งัดสมบูรณ์ชลไปยังอ่างเก็บน้ำเขื่อนแม่กวงอุดมธารา เพื่อแก้ไขปัญหาที่เกิดจากการขาดแคลนน้ำที่มีแนวโน้มเพิ่มขึ้นอย่างต่อเนื่อง จากการเติบโตด้านการท่องเที่ยว ภาคอุตสาหกรรม และการขยายตัวของชุมชน ระยะทางรวมประมาณ 49 กิโลเมตร ปัจจุบันมีความก้าวหน้าโครงการ ร้อยละ 68.81 จากนั้น นายกรัฐมนตรีจะเป็นประธานในพิธี FTI Expo 2022 – Shaping the Future Industry ณ ศูนย์ประชุมและแสดงสินค้านานาชาติฯ จังหวัดเชียงใหม่ ซึ่งสภาอุตสาหกรรมแห่งประเทศไทยได้ร่วมมือกับหน่วยงานที่เกี่ยวข้องในการจัดงาน ระหว่างวันที่ 29 มิ.ย. – 3 ก.ค. 2565 เพื่อเป็นการแสดงศักยภาพและยกระดับความก้าวหน้าของภาคอุตสาหกรรมเป้าหมาย ภายใต้แนวคิด BCG เพื่อขานรับนโยบายของรัฐบาลในการเปิดประเทศหลังวิกฤตการณ์โควิด-19 และภาวะเศรษฐกิจโลกที่ชะลอตัว รวมทั้งเป็นการจุดประกายการเปลี่ยนแปลงครั้งใหญ่ของอุตสาหกรรมไทยในบริบทโลกที่เปลี่ยนแปลงไป
ช่วงบ่าย นายกรัฐมนตรีเยี่ยมชมผลการดำเนินงานพัฒนาทักษะด้านโค้ดดิ้ง (Coding) ให้แก่เยาวชน ณ โรงเรียนวัดเวฬุวัน ตำบลหนองผึ้ง อำเภอสารภี ถือเป็นนโยบายพัฒนากำลังคนด้านดิจิทัล ซึ่งสำนักงานส่งเสริมเศรษฐกิจดิจิทัล (DEPA) ได้ร่วมมือกับหน่วยงานที่เกี่ยวข้องในการดำเนินโครงการ Coding Thailand ซึ่งเป็นโครงการแพลตฟอร์มออนไลน์ระดับประเทศ มีวัตถุประสงค์เพื่อเพิ่มทักษะและบ่มเพาะเยาวชนสู่การเป็นผู้มีทักษะด้านเทคโนโลยีและนวัตกรรมดิจิทัลในอนาคต เสร็จแล้ว นายกรัฐมนตรีจะเดินทางต่อไปยังเทศบาลแม่เหียะ เพื่อเยี่ยมชมการพลิกโฉมระบบการบริหารและบริการสาธารณะขององค์กรปกครองส่วนท้องถิ่นโดยใช้เทคโนโลยีดิจิทัล ซึ่งเทศบาลเมืองแม่เหียะ อำเภอเมืองเชียงใหม่ ได้มีการดำเนินการวิจัยและพัฒนา เพื่อยกระดับการบริหารในมิติต่าง ๆ อาทิ Dashboard ข้อมูลการให้บริการประชาชนของฝ่ายต่าง ๆ การให้บริการในระบบ Online ระบบข้อมูลสนับสนุนการบริหารงานของผู้บริหาร การจัดทำแผนที่ 3D Model และการดำเนินการของศูนย์บริการเป็นเลิศ จนเกิดเป็น แม่เหียะโมเดล นับตั้งแต่ปี พ.ศ. 2563 จนถึงปัจจุบัน
วันจันทร์ที่ 20 กันยายน 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน)
สู่เป้าหมาย 33,000 คน ภายใน กันยายน 2564 ️
อัปเดต “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
- ฉีดวันที่ 19 ก.ย.64 จำนวน 900 คน
- ฉีดไปแล้ว 28,250 คน
- ต้องฉีดอีก 4,750 คน
#โครงการกระจายวัคซีนทางเลือก
#สำนักงานปลัดกระทรวงกลาโหม
วันจันทร์ที่ 25 ตุลาคม 2564
นายกรัฐมนตรีชื่นชมรางวัลนวัตกรรมแห่งชาติเวทีสำคัญสร้างผลงานสร้างสรรค์
นายกรัฐมนตรีชื่นชมรางวัลนวัตกรรมแห่งชาติเวทีสำคัญสร้างผลงานสร้างสรรค์และขับเคลื่อนประเทศไทยด้วยนวัตกรรม
วันนี้ (6 ต.ค. 64) พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวแสดงความยินดีกับผู้ได้รับรางวัลนวัตกรรมประจำปี 2564 ซึ่งถือเป็น “นวัตกร” และ “องค์กรนวัตกรรม” ที่เป็นแบบอย่างและเหมาะสมในการเชิดชูเกียรติในฐานะที่ประสบความสำเร็จด้านนวัตกรรม และเป็นผู้สร้างแรงบันดาลใจให้กับบุคคลอื่น นายกรัฐมนตรี กล่าวถึง กิจกรรม วันนวัตกรรมแห่งชาติถือเป็นหนึ่งในภารกิจสำคัญของสำนักงานงานนวัตกรรมแห่งชาติ (องค์การมหาชน) หรือ NIA กระทรวงการอุดมศึกษา วิทยาศาสตร์ วิจัยและนวัตกรรมที่จัดขึ้นเพื่อเทิดพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในฐานะ พระบิดาแห่งนวัตกรรมไทย ซึ่งตรงกับวันที่ 5 ตุลาคมของทุกปีจัดขึ้นอย่างต่อเนื่องเป็นปีที่ 17 เพื่อเชิดชูเกียรติแก่ผู้ริเริ่มสร้างสรรค์นวัตกรรมในหลากหลายด้าน และกระตุ้นให้เกิดความตื่นตัวด้านนวัตกรรมขึ้นในประเทศ หน่วยงานทุกภาคส่วนเกิดแรงบันดาลใจในการริเริ่มสร้างสรรค์นวัตกรรมที่ก่อให้เกิดประโยชน์ต่อประเทศ และสร้างให้เกิดความภาคภูมิใจในศักยภาพด้านนวัตกรรมที่สร้างสรรค์โดยคนไทย เพื่อคนไทย และคนทั่วโลก นายกรัฐมนตรี กล่าวว่า ขณะนี้ ประเทศไทยและทั่วโลกกำลังเผชิญกับวิกฤตการณ์แพร่ระบาด ของโรคติดเชื้อไวรัสโคโรนา 2019 ที่เป็นจุดเปลี่ยนสำคัญต่อเศรษฐกิจ สังคม และความเป็นอยู่ของประชาชน ประกอบกับสิ่งแวดล้อมที่มีความรุนแรงมากยิ่งขึ้นทั่วโลก สิ่งเหล่านี้เป็นปัจจัยที่กำลังสร้าง ความเปลี่ยนแปลงต่อสังคมไทยและอนาคตของประเทศ และนวัตกรรม กลายเป็นสิ่งสำคัญในการรับมือกับความเปลี่ยนแปลงในครั้งนี้ ดังนั้น รัฐบาลจึงให้ความสำคัญอย่างยิ่งและถือเป็นวาระแห่งชาติที่ต้องนำพาประเทศไปสู่ประเทศฐานนวัตกรรม พร้อมทั้งได้กำหนดไว้ในเป้าหมายตามยุทธศาสตร์ 20 ปี คือ การปรับเปลี่ยนโครงสร้างทางเศรษฐกิจของประเทศไปสู่เศรษฐกิจที่ขับเคลื่อนด้วยนวัตกรรม การสร้างและเพิ่มจำนวน นวัตกรและองค์กรนวัตกรรม ซึ่งเป็นสิ่งที่จำเป็น และเป็นภารกิจสำคัญของกระทรวงการอุดมศึกษา วิทยาศาสตร์ วิจัยและนวัตกรรม ในการพัฒนาบุคลากร ทรัพยากร และองค์ความรู้ด้านนวัตกรรมที่สามารถขับเคลื่อนประเทศไทยให้ก้าวกระโดด รวมถึง ประเทศไทยเรามีบุคลากรและองค์กรที่มีศักยภาพอยู่เป็นจำนวนมาก ซึ่งเวทีนี้จะทำให้คนไทยและสังคมไทยได้รับรู้ถึงศักยภาพด้านนวัตกรรมของประเทศไทย และเป็นแรงบันดาลใจให้กับบุคคลและองค์กรอื่นได้คิดสร้างสรรค์และขับเคลื่อนประเทศไทยด้วยนวัตกรรม
-------------------------------
กลุ่มประชาสัมพันธ์และเผยแพร่ สำนักโฆษก
วันอังคารที่ 14 มิถุนายน 2565
โฆษกรัฐบาลเผย นายกรัฐมนตรี พอใจตัวเลขผู้ติดเชื้อโควิด-19 รายใหม่ในไทยต่ำว่า 2 พัน 2 วันต่อเนื่อง โดยวันนี้พบผู้ติดเชื้อ 1,833 ราย กำชับยังต้องปฏิบัติตามมาตรการของสาธารณสุข
โฆษกรัฐบาลเผย นายกรัฐมนตรี พอใจตัวเลขผู้ติดเชื้อโควิด-19 รายใหม่ในไทยต่ำว่า 2 พัน 2 วันต่อเนื่อง โดยวันนี้พบผู้ติดเชื้อ 1,833 ราย กำชับยังต้องปฏิบัติตามมาตรการของสาธารณสุข และให้ สธ.ติดตาม ให้ความรู้แก่ประชาชน
วันนี้ (14 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำแม้สถานการณ์โควิด-19 ในประเทศจะดีขึ้นต่อเนื่อง จำนวนผู้ติดเชื้ออยู่ในระดับควบคุม โดยวันนี้พบผู้ติดเชื้อต่ำกว่า 2,000 ราย ติดต่อกัน 2 วันต่อเนื่อง นับเป็นสัญญาณที่ดีในการขับเคลื่อนประเทศให้กลับเข้าสู่ ภาวะปกติใหม่ อย่างไรก็ตามขอให้ประชาชนทุกคนยังต้องปฏิบัติตามมาตรการของสาธารณสุขอยู่ เพื่อไม่ให้เกิดการระบาดขึ้นใหม่ ทั้งนี้ นายกรัฐมนตรีกำชับกระทรวงสาธารณสุข ติดตามและให้ความรู้แก่ประชาชนในเรื่องของวัคซีนและการดูแลตนเองให้ปลอดภัยจากอาการ Long COVID เพื่อสร้างความมั่นใจแก่ประชาชนว่าเราจะสามารถชนะและก้าวผ่านโรคโควิด-19 ไปได้
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,833 ราย จำแนกเป็น ผู้ป่วยในประเทศ 1,832 ราย ผู้ป่วยมาจากต่างประเทศ 1 ราย ผู้เสียชีวิตเพิ่มขึ้น 19 ราย ผู้ที่กำลังรักษาตัว 21,445 ราย และมียอดผู้ที่หายป่วยกลับบ้านแล้ว 2,155 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,265,062 ราย จำนวนผู้ที่หายป่วยสะสมจำนวน 2,268,190 ราย จำนวนผู้ป่วยปอดอักเสบรักษาตัวอยู่ในโรงพยาบาล 656 ราย ขณะที่ภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 13 มิ.ย. 65 รวม 138,441,640 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 56,826,807 โดส ผู้ได้รับวัคซีนเข็มที่ 2 สะสม 52,861,813 โดส ผู้ได้รับวัคซีนเข็มที่ 3 สะสม 25,093,138 โดส และผู้ได้รับวัคซีนเข็มที่ 4 สะสม 3,659,882 โดส
วันศุกร์ที่ 29 เมษายน 2565
บวท. เตรียมมาตรการบริหารจัดการจราจรทางอากาศรองรับเที่ยวบิน พร้อมสนองนโยบายรัฐบาลผ่อนคลายเดินทางเข้าประเทศ 1 พ.ค. นี้
การเดินทางเข้าประเทศ คาดการณ์ปริมาณเที่ยวบินเพิ่มขึ้น 7% เฉลี่ย 1,300 เที่ยวบินต่อวัน
ดร. ณพศิษฏ์ จักรพิทักษ์ กรรมการผู้อำนวยการใหญ่ บริษัท วิทยุการบินแห่งประเทศไทย จำกัด (บวท.) กระทรวงคมนาคม เปิดเผยว่า จากการที่รัฐบาลได้มีมาตรการผ่อนคลายการเดินทางเข้าประเทศ ตั้งแต่วันที่ 1 พฤษภาคม 2565 นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้หน่วยงานในสังกัดกระทรวงคมนาคมเตรียมความพร้อมเพื่อสนองนโยบายรัฐบาลที่ได้ผ่อนคลายมาตรการเดินทางเข้าประเทศ โดย บวท. ได้เตรียมมาตรการรองรับการบริหารจัดการจราจรทางอากาศ และเตรียมความพร้อมด้านระบบ อุปกรณ์ รวมทั้งความพร้อมของเจ้าหน้าที่ควบคุมจราจรทางอากาศ เพื่อรองรับและอำนวยความสะดวกในการเดินทางให้ทุกเที่ยวบินได้รับความปลอดภัยสูงสุด
ดร. ณพศิษฏ์ จักรพิทักษ์ กอญ.บวท. กล่าวเพิ่มเติมว่า นโยบายผ่อนคลายมาตรการเดินทางเข้าประเทศนี้ เป็นปัจจัยบวกสำหรับอุตสาหกรรมการบินและคาดการณ์ว่าจะมีการเดินทางเพิ่มขึ้น โดยเฉพาะการเดินทางจากต่างประเทศเข้ามายังประเทศไทย ตลอดทั้งเดือนพฤษภาคม 2565 คาดการณ์ว่า จะมีปริมาณเที่ยวบินรวม 40,000 เที่ยวบิน หรือเฉลี่ย 1,300 เที่ยวบินต่อวัน เพิ่มขึ้น 7% จากเดือนเมษายน 2565 ซึ่งนโยบายผ่อนคลายการเดินทางเข้าประเทศนี้จะเป็นการกระตุ้นการท่องเที่ยวและเศรษฐกิจในภาพรวมของประเทศ ทั้งนี้ วิทยุการบินฯ ได้เตรียมความพร้อมทุกด้านในการรองรับเที่ยวบิน และได้เน้นย้ำให้เจ้าหน้าที่ทุกส่วนงานปฏิบัติตามมาตรการอย่างเคร่งครัด สำหรับประชาชนที่เดินทาง ขอให้ปฏิบัติตามมาตรการเดินทางเข้าประเทศและมาตรการสาธารณสุขในการป้องกันโรคโควิด-19 อย่างเคร่งครัด เพื่อให้ทุกท่านได้รับความสะดวกและปลอดภัย อีกทั้งยังเป็นการช่วยให้สถานการณ์การแพร่ระบาดในภาพรวมดีขึ้น
วันศุกร์ที่ 18 มิถุนายน 2564
กรมท่าอากาศยาน กระทรวงคมนาคม เข้าร่วมเจรจาเที่ยวบินฤดูหนาวในการประชุม IATA Slot Conference ครั้งที่ 148
ผ่านระบบ Video Conference
นายอภิรัฐ ไชยวงศ์น้อย อธิบดีกรมท่าอากาศยาน พร้อมด้วยนายเกียรติชัย ชัยเรืองยศ ผู้อำนวยการกองส่งเสริมกิจการท่าอากาศยาน นายบรรจบ บุรวัฒน์ ผู้เชี่ยวชาญเฉพาะด้านจัดระเบียบการขนส่งทางอากาศ และเจ้าหน้าที่ผู้เกี่ยวข้อง เข้าร่วมการประชุม IATA Slot Conference ครั้งที่ 148 ในระหว่างวันที่ 15 – 17 มิถุนายน 2564 ผ่านระบบ Video Conference
สำหรับการประชุม IATA Slot Conference มีวัตถุประสงค์เพื่อให้ท่าอากาศยานและสายการบิน ได้ประชุมร่วมกันเพื่อเจรจาตารางการบิน หรือเวลาที่จะทำการบินเข้า-ออกท่าอากาศยานต่างๆ ซึ่งครั้งนี้กรมท่าอากาศยานได้เข้าร่วมเจรจาและจัดสรรตารางการบินประจำฤดูหนาว 2564/2565 (31 ตุลาคม 2564 – 26 มีนาคม 2565) โดยในครั้งนี้ มีสายการบินได้ทำการนัดหมายประชุมกับคณะผู้แทนของกรมท่าอากาศยาน จำนวน 5 สายการบิน เพื่อขอจัดสรรเวลาหรือขอปรับเปลี่ยนเวลาเข้า-ออกท่าอากาศยานกระบี่
ซึ่งภายหลังจากการประชุมหารือร่วมกัน กรมท่าอากาศยานสามารถจัดสรรได้ตามเวลาที่สายการบินต้องการหรือเวลาที่ยอมรับได้ โดยมีสายการบินต่างประเทศที่จะทำการบินเส้นทางกระบี่ ดังนี้
1.Sichuan Airlines เส้นทาง เฉิงตู-กระบี่ และกลับ สัปดาห์ละ 4 เที่ยวบิน
2.Spring Airlines เส้นทาง เฉิงตู-กระบี่ และกลับ สัปดาห์ละ 3 เที่ยวบิน เซินเจิ้น-กระบี่ และกลับ สัปดาห์ละ 3 เที่ยวบิน
3.AirAsia Berhad เส้นทาง กัวลาลัมเปอร์-กระบี่ และกลับ สัปดาห์ละ 28 เที่ยวบิน
4.Finnair เส้นทาง เฮลซิงกิ-กระบี่ และกลับ สัปดาห์ละ 3 เที่ยวบิน
5.Norwegian เส้นทาง ออสโล-กระบี่ และกลับ สัปดาห์ละ 1 เที่ยวบิน
6.Shanghai Airline เส้นทาง เซี่ยงไฮ้-กระบี่ และกลับ สัปดาห์ละ 7 เที่ยวบิน
7.China Eastern เส้นทาง อุรุมชี-เหอเฟ่ย-กระบี่ และกลับ สัปดาห์ละ 7 เที่ยวบิน
8.Scoot Tigerair เส้นทาง สิงคโปร์-กระบี่ และกลับ สัปดาห์ละ 10 เที่ยวบิน และสายการบินทำการบินแบบเช่าเหมาลำ คือ TUI fly Nordic เส้นทาง โคเปนเฮเกน,กอเทนเบิร์ก,เฮลซิงกิ,สตอกโฮล์ม-กระบี่ จำนวน 16 เที่ยวบิน (ระหว่างวันที่ 7 พฤศจิกายน 2564 - 26 มีนาคม 2565)
อธิบดีกรมท่าอากาศยาน กล่าวว่า การประชุมจัดสรรเวลาเที่ยวบินในตารางบินฤดูหนาว 2564/2565 ในครั้งนี้ กรมท่าอากาศยานได้ให้ข้อมูลการพัฒนาท่าอากาศยานกระบี่ ที่อยู่ระหว่างดำเนินการขยายขีดความสามารถในการรองรับผู้โดยสารและเที่ยวบินให้เพิ่มมากขึ้น เพื่อให้สายการบินนำข้อมูลไปพิจารณาเปิดทำการบินเส้นทางใหม่หรือเพิ่มเที่ยวบินมายังท่าอากาศยานกระบี่ได้
โดย กรมท่าอากาศยานมีการเตรียมความพร้อมมาตรการในการรองรับผู้โดยสารและนักท่องเที่ยว หากรัฐบาลประกาศเปิดประเทศและผ่อนคลายมาตรการต่างๆ ซึ่งปัจจุบันกรมท่าอากาศยานได้มีการดำเนินงานตามมาตรการป้องกันการแพร่ระบาดของเชื้อไวรัสโควิด-19 ของกระทรวงสาธารณสุข และกระทรวงคมนาคมอย่างเคร่งครัด ทั้งการคัดกรองผู้โดยสาร การเว้นระยะห่างทางสังคม (Social Distancing) การดูแลความสะอาดภายในอาคารที่พักผู้โดยสาร เพื่อสร้างความมั่นใจให้ผู้โดยสาร รวมถึงความปลอดภัยของผู้ปฏิบัติงานอีกด้วย
วันพฤหัสบดีที่ 13 มกราคม 2565
สธ.เผยสถานการณ์โควิด กทม.ยังสูง พบร้านอาหารกึ่งผับ-หอพักติดเชื้อสูง
กระทรวงสาธารณสุขเผยสถานการณ์โควิด กทม.ยังสูง พบสถานที่ปิด ร้านอาหารกึ่งผับ หอพักนักศึกษาและแฟลตตำรวจแนวโน้มติดเชื้อสูง
กระทรวงสาธารณสุขเผยสถานการณ์โควิด กทม.ยังสูง พบสถานที่ปิด ร้านอาหารกึ่งผับ หอพักนักศึกษาและแฟลตตำรวจแนวโน้มติดเชื้อสูง ขณะที่กลุ่มสัมผัสผู้ป่วย บุคลากรทางการแพทย์ พบการติดเชื้อเพิ่มขึ้น ร่วม กทม.จัดทีมสุ่มตรวจร้านอาหาร หากไม่ทำตามมาตรฐานอาจถอนใบรับรอง พร้อมกำชับสถานพยาบาลเข้มป้องกันการติดเชื้อในโรงพยาบาล แนะประชาชนหลีกเลี่ยงสถานที่เสี่ยง
วันนี้ (13 มกราคม 2565) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นพ.สุทัศน์ โชตนะพันธ์ ผู้อำนวยการสถาบันป้องกันควบคุมโรคเขตเมือง กรมควบคุมโรค แถลงมาตรการป้องกันควบคุมโรคโควิด 19 พื้นที่ กทม. ว่า วันนี้ประเทศไทยมีผู้ติดเชื้อโควิด 8,167 รายรักษาหาย 3,845 ราย และเสียชีวิต 14 ราย เฉพาะพื้นที่ กทม.รายงานติดเชื้อ 939 ราย เสียชีวิต 3 ราย และรักษาหาย300 กว่าราย การติดเชื้อกระจายทุกกลุ่มอายุและทุกเขต ปัจจัยเสี่ยงที่ทำให้ติดเชื้อสูง คือ 1.พื้นที่เสี่ยงและแหล่งชุมชนคือ สถานที่ปิด ส่วนใหญ่เป็นร้านอาหารกึ่งผับที่มีการระบายอากาศไม่ดี โดยพบผู้ติดเชื้อมากกว่า 5 รายในทุกคลัสเตอร์และที่เริ่มพบมากขึ้น คือ หอพักนักศึกษาและแฟลตตำรวจที่มีความแออัด และ 2.กลุ่มที่สัมผัสผู้ป่วยยืนยันหรือพบผู้ป่วยยืนยัน
นพ.สุทัศน์กล่าวว่า ขณะนี้ กทม.มีการระบาดและแนวโน้มตัวเลขเพิ่มขึ้น โดยกลุ่มที่มีความเสี่ยงสูง คือ 1.ร้านอาหารกึ่งผับ ซึ่งร้านที่เปิดได้นั้นจะผ่านการประเมินและได้รับใบรับรอง โดยกระทรวงสาธารณสุขร่วมกับ กทม.จัดทีมเคลื่อนที่เร็ว ลงพื้นที่สุ่มตรวจมาตรฐานSHA+ และ COVID Free Setting หากเป็นไปตามข้อร้องเรียนจะให้ปิดปรับปรุง แต่ถ้าเกิดเป็นกลุ่มก้อนหรือเกิดซ้ำก็กำลังพิจารณาว่าอาจจะเพิกถอนการรับรองมาตรฐาน 2.กลุ่มบุคลากรทางการแพทย์และด่านหน้า ส่วนใหญ่รับเชื้อจากชุมชนและบุคคลใกล้ชิด ไม่ได้รับเชื้อจากการเข้ารับบริการของผู้ป่วย ส่วนใหญ่ได้รับวัคซีนเข็ม 3 แล้ว อาการจึงไม่รุนแรง และสถานการณ์ยังไม่ถึงขั้นกระทบการรักษาพยาบาล โดยคณะกรรมการโรคติดต่อ กทม.ได้ทำจดหมายไปยังสถานพยาบาลทุกแห่งเน้นย้ำให้เพิ่มความระมัดระวังในการดูแลผู้ป่วยสงสัยโควิด 19 เนื่องจากไม่อยากให้มีการติดเชื้อในสถานพยาบาล และ 3.กลุ่มผู้มีประวัติสัมผัสผู้ป่วยยืน อย่างไรก็ตาม ตัวเลขการติดเชื้อใน กทม.ที่เพิ่มขึ้นมา ยังมาจากผู้อาศัยแถบปริมณฑล เมื่อป่วยแล้วพยายามเข้ามารักษาใน กทม. และบริษัทห้างร้านรอบ ๆ กทม. ที่มีสัญญาดูแลรักษาสถานพยาบาลเอกชน ก็จะมีผู้ป่วยกลุ่มนี้เข้ามาใน กทม.ด้วย
“คำแนะนำสำหรับประชาชนและผู้ประกอบการ คือ หลีกเลี่ยงสถานที่ระบายอากาศไม่ดี สถานที่แออัด งดร่วมกิจกรรมเป็นเวลานานที่ไม่สวมหน้ากาก เช่น วงเหล้าชะลอการเดินทางหากไม่จำเป็น หากกลับต่างจังหวัดสังเกตอาการตนเอง 14 วัน ใช้มาตรการทำงานที่บ้าน หากมีอาการสงสัยให้รีบตรวจ ATK และหากผลเป็นบวกให้ประสาน 1330 เพื่อลงทะเบียนเข้าระบบดูแลที่บ้าน (Home Isolation : HI) และเร่งไปฉีดวัคซีนทั้งเข็มปกติและเข็มกระตุ้น โดย กทม.เปิดพื้นที่บริการ 20 กว่าจุด ส่วนสถานประกอบการขอให้ทำตาม COVID Free Setting” นพ.สุทัศน์กล่าว
******************************* 13 มกราคม 2565
วันพุธที่ 5 มกราคม 2565
แต่งตั้ง นายสิทธิกร ดิเรกสุนทร ดำรงตำแหน่ง ผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.)
แต่งตั้ง นายสิทธิกร ดิเรกสุนทร ดำรงตำแหน่ง ผู้จัดการทั่วไป บรรษัทประกันสินเชื่ออุตสาหกรรมขนาดย่อม มีผลตั้งแต่วันที่ 4 มกราคม 2565 เป็นต้นไป
อาศัยอำนาจตามความในมาตรา 23 แห่งพระราชบัญญัติ บรรษัทประกันสินเชื่ออุตสาหกรรมขนาดย่อม พ.ศ.2534 และมติคณะกรรมการบรรษัทประกันสินเชื่ออุตสาหกรรมขนาดย่อม ครั้งที่ 16/2564 วันที่ 26 พฤศจิกายน 2564 แต่งตั้ง นายสิทธิกร ดิเรกสุนทร ดำรงตำแหน่ง ผู้จัดการทั่วไป บรรษัทประกันสินเชื่ออุตสาหกรรมขนาดย่อม มีผลตั้งแต่วันที่ 4 มกราคม 2565 เป็นต้นไป
นายสิทธิกร ดิเรกสุนทร ปัจจุบันอายุ 46 ปี สำเร็จการศึกษาระดับปริญญาโท 2 สาขา ได้แก่ สาขาการดำเนินธุรกิจขั้นสูง จาก UNIVERSITY OF SOUTH AUSTRALIA และวิทยาศาสตร์มหาบัณฑิต สาขาระบบสารสนเทศคอมพิวเตอร์ (MS-CIS)) จากมหาวิทยาลัยอัสสัมชัญ และระดับปริญญาตรี บริหารธุรกิจบัณฑิต สาขาคอมพิวเตอร์ธุรกิจ (BBA-Business Computer) จากมหาวิทยาลัยอัสสัมชัญ
ด้านประสบการณ์การทำงาน รับผิดชอบงานในตำแหน่งสำคัญจากสถาบันการเงินหลายแห่ง ได้แก่ รองกรรมการผู้จัดการ ผู้บริหารสายงานเทคโนโลยีสารสนเทศ ธนาคารเพื่อการส่งออกและนำเข้าแห่งประเทศไทย (EXIM THAILAND) ผู้ช่วยกรรมการผู้จัดการใหญ่ ผู้บริหารกลุ่ม กลุ่มธุรกิจภาครัฐ สายงานธุรกิจภาครัฐ ธนาคารกรุงไทย จำกัด (มหาชน) ผู้อำนวยการอาวุโส ผู้บริหารกลุ่มลูกค้าภาครัฐ และสถาบันการศึกษา สายงานธุรกิจขนาดใหญ่ ธนาคารไทยพาณิชย์ จำกัด (มหาชน) นักวิจัยอาวุโส และ ผู้จัดการงานเทคโนโลยีสารสนเทศ มูลนิธิสถาบันวิจัยนโยบายเศรษฐกิจการคลัง (สวค.) โดยล่าสุด ดำรงตำแหน่ง รองกรรมการผู้จัดการ ผู้บริหารสายงานกลยุทธ์ จาก EXIM THAILAND ก่อนเข้ารับตำแหน่ง ผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.)
วันพุธที่ 29 กันยายน 2564
โฆษกรัฐบาลแจงอ่างเก็บน้ำลำเชียงไกร (ตอนล่าง) จ.นครราชสีมา ไม่แตก แต่ทำนบดินบริเวณก่อสร้างชำรุด เพราะรับปริมาณน้ำจำนวนมากจากฝนตกหนักขณะก่อสร้างอาคารและทางระบายน้ำ
โฆษกฯ แจงอ่างเก็บน้ำลำเชียงไกร (ตอนล่าง) จ.นครราชสีมา ไม่แตก แต่ทำนบดินบริเวณก่อสร้างชำรุด เพราะรับปริมาณน้ำจำนวนมากจากฝนตกหนักขณะก่อสร้างอาคารและทางระบายน้ำหน่วยงานที่เกี่ยวข้องกำลังเร่งแก้ไขให้แล้วเสร็จภายใน 7 วัน”นายก” สั่งกองทัพเร่งช่วยประชาชน
วันนี้ (29 ก.ย.64) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยกรณีมีการรายงานข่าวระบุอ่างเก็บน้ำลำเชียงไกร (ตอนล่าง) ตำบลบัลลังก์ อำเภอโนนไทย จังหวัดนครราชสีมาแตก ไม่เป็นความจริง โดยอาคารและทางระบายน้ำ ซึ่งระหว่างการก่อสร้างร้อยละ 70 ช่วงที่ก่อสร้างได้ใช้ทำนบดินกั้นน้ำไว้ เมื่อมีปริมาณน้ำมากเกิน ทำนบดินบริเวณก่อสร้างชำรุด น้ำจึงไหลลงตรงที่ก่อสร้างทางประตูระบายน้ำ และไหลลงสู่ลำเชียงไกร ผ่านอำเภอโนนไทย อำเภอโนนสูง แล้วไหลลงลำน้ำมูลที่อำเภอพิมาย ทั้งนี้ จังหวัดนครราชสีมาได้ประกาศแจ้งเตือนประชาชนที่อยู่บริเวณพื้นที่ด้านท้ายอ่าง ให้ประชาชนอพยพไปอยู่ในพื้นที่ปลอดภัย โดยเฉพาะประชาชนที่อยู่ในพื้นที่ลุ่มต่ำ ให้เก็บสิ่งของขึ้นไว้บนที่สูงเรียบร้อยแล้ว
“ขณะนี้หน่วยงานที่เกี่ยวข้องกำลังเร่งดำเนินการแก้ไขปัญหาจากกรณีทำนบดินบริเวณก่อสร้างชำรุดแล้ว และถมดินเพื่อให้ทำนบดินฝั่งขวาเชื่อมกับประตูระบายน้ำล้น ซึ่งแผนการดำเนินการทั้งหมดจะแล้วเสร็จภายใน 7 วัน ทั้งนี้ ท่านนายกฯ ได้ฝากความห่วงใยมายังพี่น้องประชาชนชาวโคราชทุกคน และสั่งการให้กองทัพ นำกำลังทหารเข้าช่วยอพยพประชาชนและขนย้ายสิ่งของ แล้ว ขอให้ประชาชนในพื้นที่เฝ้าติดตามการแจ้งเตือนต่าง ๆ อย่างใกล้ชิด เพื่อจะได้ปฏิบัติตัวได้อย่างถูกต้อง โดยนายกรัฐมนตรีจะนำคณะลงพื้นที่ตรวจสถานการณ์น้ำปริมณฑล จ. นนทบุรี ในวันพรุ่งนี้ ด้วย ” นายธนกร กล่าว
----------------
วันศุกร์ที่ 8 เมษายน 2565
โฆษกรัฐบาล เผยสปสช. รับนโยบายนายกรัฐมนตรี ติดตามผู้ป่วยกลุ่มสีเขียว ดึงร้านขายยา 700 แห่ง ร่วม “เจอ แจก จบ” หากพบอาการรุนแรงส่งต่อเข้าระบบทันที ขณะที่ นายกฯ กำชับผู้ว่าฯ เตรียมแผนรับมือการแพร่ระบาดช่วงสงกรานต์
โฆษกรัฐบาล เผยสปสช. รับนโยบายนายกรัฐมนตรี ติดตามผู้ป่วยกลุ่มสีเขียว ดึงร้านขายยา 700 แห่ง ร่วม “เจอ แจก จบ” หากพบอาการรุนแรงส่งต่อเข้าระบบทันที ขณะที่ นายกฯ กำชับผู้ว่าฯ เตรียมแผนรับมือการแพร่ระบาดช่วงสงกรานต์
วันนี้ (8 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แนะให้กระทรวงสาธารณสุข เพิ่มช่องทางการเข้ารับบริการ โดยเฉพาะผู้ป่วยโควิด-กลุ่มสีเขียว ที่ตรวจ ATK แล้วขึ้น 2 ขีดติดเชื้อโควิด-19 ที่มีอาการเล็กน้อยและเป็นกลุ่มที่ไม่มีภาวะเสี่ยงตามที่กระทรวงสาธารณสุขกำหนด ที่สามารถรักษาแบบ Home Isolation ให้ได้รับการดูแลเข้าถึงยาได้รวดเร็ว เนื่องจากกลุ่มนี้เป็นกลุ่มที่มีจำนวนสูง ทั้งนี้ สปสช. ได้ร่วมกับสภาเภสัชกรรม เชิญชวนร้านยาที่มีความพร้อมบริการเพื่อร่วมดูแลผู้ติดเชื้อโควิด-19 ที่ไม่มีภาวะเสี่ยงสามารถรับยาสำหรับดูแลอาการเบื้องต้นได้โดยไม่เสียค่าใช้จ่ายได้ที่ร้านยาที่เข้าร่วมโครงการ โดยขณะนี้มีร้านยาเข้าร่วมให้บริการประมาณ 700 แห่งทั่วประเทศ ซึ่งผู้ใช้สิทธิบัตรทองสามารถสังเกตสติ๊กเกอร์ที่หน้าร้านยาซึ่งจะมีข้อความว่า “สถานบริการเภสัชกรรมชุมชน” และบรรทัดล่างจะเขียนว่า “เครือข่ายเภสัชกรอาสาปรึกษาโควิดผ่านระบบเภสัชกรรมทางไกล” ซึ่งจะสามารถรับคำปรึกษา แนะนำการใช้ยาตามอาการ และติดตามอาการผู้ติดเชื้อเมื่อครบ 48 ชั่วโมงแรก โดยเภสัชกรที่ร้านยาที่เข้าร่วมโครงการ และหากมีอาการรุนแรงขึ้นก็พร้อมที่จะส่งเข้าระบบการรักษาในทันที
นายธนกร กล่าวเพิ่มเติมว่า นอกจากนี้ นายกรัฐมนตรียังได้สั่งการให้ผู้ว่าราชการจังหวัดทั่วประเทศวางแผนรับมือการแพร่ระบาดของโควิด-19 ในช่วงเทศกาลสงกรานต์ โดยรณรงค์ดังนี้ 1) เน้นย้ำการดำเนินการตามมาตรการป้องกันการติดเชื้อโควิดขั้นสูงสุดแบบ UniversalPrevention 2) กำชับและกำกับให้ผู้ประกอบการดำเนินมาตรการ COVD - Free Setting เพื่อให้เกิดความปลอดภัย เสริมสร้างเศรษฐกิจในระดับพื้นที่ ประชาชนมีคุณภาพชีวิตที่ดีขึ้นได้ 3) ประชาสัมพันธ์เชิญชวนประชาชน โดยเฉพาะกลุ่มผู้สูงอายุที่ยังไม่ได้รับวัคซีน หรือครบกำหนดฉีดวัคซีนโควิดเข็มกระตุ้นเข็มที่ 3 และ 4 เข้ารับวัคซีน
“นายกรัฐมนตรี ติดตามสถานการณ์โควิด-19 ที่ยังพบผู้ติดเชื้อรายใหม่อย่างต่อเนื่อง ซึ่งขณะนี้ยอดผู้ติดเชื้อที่สูงนั้นส่วนใหญ่เป็นผู้ป่วยกลุ่มสีเขียว ที่ไม่ค่อยแสดงอาการ อย่างไรก็ตาม ได้สั่งการให้กระทรวงสาธารณสุขดูแลทุกกลุ่มให้เข้าถึงการรักษา ขอให้มั่นใจว่าจะได้รับการบริการที่ได้มาตรฐาน เภสัชกรเป็นบุคลากรทางการแพทย์ที่มีความรู้ความชำนาญในเรื่องยา มีความคุ้นเคยกับอาการของโรคอย่างมาก สามารถให้บริการผู้ป่วยที่อาการไม่รุนแรงหรือไม่แสดงอาการได้เป็นอย่างดี อย่างไรก็ตามได้กำชับให้ผู้ว่าราชการจังหวัดเตรียมแผนรับมือการแพร่ระบาดของโควิด-19 ช่วงเทศกาลสงกรานต์อย่างเคร่งครัด ” โฆษกประจำสำนักนายกรัฐมนตรี กล่าว
.....................
วันอังคารที่ 4 มกราคม 2565
จัดเต็ม! มาตรการลดค่าครองชีพประชาชน ปี 65 ผู้ใช้สิทธิ “คนละครึ่ง” สามารถร่วม “ช้อปดีมีคืน” ได้
.....
นายธนกร วังบุญคงชนะ โฆษกประจำสำนักนายกรัฐมนตรี เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม ยินดีที่มาตรการลดภาระค่าครองชีพและฟื้นฟูเศรษฐกิจจากผลกระทบโควิด-19 ปี 2564 ของรัฐบาล ได้รับการตอบรับที่ดีจากประชาชน โดยมียอดใช้จ่ายสะสมรวมกว่า 254,281.7 ล้านบาท พร้อมยืนยันว่า ผู้ใช้สิทธิโครงการคนละครึ่ง เฟส 3 ที่เพิ่งสิ้นสุดไปเมื่อ 31 ธ.ค. 64 สามารถร่วมโครงการช้อปดีมีคืนได้ และยังสามารถร่วมโครงการคนละครึ่ง เฟส 4 ที่จะเริ่มวันที่ 1 มี.ค. 65 ได้อีก เนื่องจากช่วงเวลาไม่ทับซ้อนกัน
.
สำหรับโครงการ “ช้อปดีมีคืน” จะเริ่มตั้งแต่วันที่ 1 ม.ค. – 15 ก.พ. 65 โดยผู้เสียภาษีเงินได้บุคคลธรรมดาสามารถนำค่าใช้จ่ายจากการซื้อสินค้าและบริการที่จดทะเบียนภาษีมูลค่าเพิ่ม หนังสือ e-Book หรือสินค้า OTOP ตามที่จ่ายจริงแต่ไม่เกิน 30,000 บาท มาหักลดหย่อนภาษีฯ สำหรับปีภาษี 2565 ได้
.
อ่านเพิ่มเติม คลิกhttps://www.thaigov.go.th/news/contents/details/50166
#ไทยคู่ฟ้า#ร่วมต้านโควิด19
-------------------
วันจันทร์ที่ 14 มิถุนายน 2564
กสร. ติวเข้มกฎหมายแรงงาน ป้องกันการละเมิดสิทธิลูกจ้างในสถานการณ์โควิด-19
กสร.จัดอบรมโครงการเฝ้าระวังและคุ้มครองแรงงานจากการหยุดกิจการชั่วคราวและเลิกจ้างเพื่อป้องกันการละเมิดสิทธิประโยชน์แรงงานตามกฎหมาย สร้างการรับรู้เกี่ยวกับสิทธิหน้าที่ตามกฎหมายคุ้มครองแรงงาน ให้แก่นายจ้าง ลูกจ้าง ที่ได้รับผลกระทบจากสถานการณ์โควิด-19
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน เปิดเผยว่า เนื่องด้วยสถานการณ์การแพร่ระบาดของโรคติดเชื้อไวรัสโคโรนา 2019 (COVID – 19) ทำให้กิจกรรมทางเศรษฐกิจไม่สามารถดำเนินไปได้อย่างปกติ ธุรกิจที่ได้รับผลกระทบมีความจำเป็นต้องหาทางออกโดยการลดค่าใช้จ่ายด้านแรงงาน เช่น ลดเงินเดือน การหยุดกิจการชั่วคราว ไปจนถึงการเลิกจ้างและปิดกิจการในที่สุด ซึ่งนายสุชาติ ชมกลิ่น รัฐมนตรีว่าการกระทรวงแรงงาน มีความมุ่งมั่นที่จะแก้ไขปัญหาที่เกิดขึ้นจึงมอบให้กรมสวัสดิการและคุ้มครองแรงงาน ดำเนินการเฝ้าระวังและติดตามสถานการณ์ด้านแรงงาน ตลอดจนสร้างการรับรู้เกี่ยวกับสิทธิตามกฎหมาย โดยกรมได้จัดอบรมโครงการเฝ้าระวังและคุ้มครองแรงงานจากการหยุดกิจการชั่วคราวและเลิกจ้าง เพื่อป้องกันการละเมิดสิทธิประโยชน์แรงงานตามกฎหมาย โดยมีวัตถุประสงค์เพื่อสร้างความรู้ความเข้าใจเกี่ยวกับสิทธิหน้าที่ตามกฎหมายคุ้มครองแรงงานให้แก่นายจ้าง ลูกจ้าง และผู้เกี่ยวข้องในสถานประกอบกิจการที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (COVID – 19) และป้องกันมิให้แรงงานถูกละเมิดสิทธิจากการหยุดกิจการชั่วคราวตามมาตรา 75 แห่งพระราชบัญญัติคุ้มครองแรงงาน พ.ศ. 2541 และเลิกจ้าง ซึ่งการฝึกอบรมจัดขึ้นในวันที่ 14 มิถุนายน พ.ศ. 2564 ในรูปแบบการฝึกอบรมออนไลน์ผ่านระบบ Google Meet
รองอธิบดีและโฆษกกรมสวัสดิการและคุ้มครองแรงงาน กล่าวเพิ่มเติมว่า ขอให้นายจ้าง และลูกจ้าง ปรึกษาหารือร่วมกันอย่างจริงใจ เพื่อช่วยกันแก้ปัญหาโดยนำแนวปฏิบัติว่าด้วยการส่งเสริมแรงงานสัมพันธ์มาปรับใช้ ในสถานประกอบกิจการ เช่น การปรับปรุงการบริหารงานบุคคลให้เหมาะสมกับสถานการณ์ ซึ่งนายจ้างอาจตกลงกับลูกจ้าง ในการเปลี่ยนแปลงสภาพการจ้าง แต่ต้องได้รับความยินยอมจากลูกจ้างด้วย ความสำเร็จจะเกิดขึ้นได้ต้องได้รับความร่วมมือของนายจ้าง ลูกจ้าง ที่จะพูดคุยกันด้วยหลักสุจริตใจ หากดำเนินการแล้วยังไม่สามารถคลี่คลายปัญหาที่เกิดขึ้นได้ อาจใช้มาตรการหยุดกิจการบางส่วนชั่วคราว หรือทั้งหมด ตามมาตรา 75 แห่งพระราชบัญญัติคุ้มครองแรงงาน พ.ศ. 2541 และขอให้ดำเนินการอย่างถูกต้องตามกฎหมาย ซึ่งการเลิกจ้างลูกจ้างขอให้เป็นทางเลือกสุดท้าย